Els inicis dels Pastorets, any 1883
El primer precedent de la representació nadalenca dels pastorets al Vendrell és l'obra " Los Pastorcillos en Belén", qualificada com a " melodrama sacro en cinco actos", que escrit en castellà es representava a la vila cap a principis dels anys vuitanta del segle XIX. Aquest text va ser musicat per Carles Casals i Riba, amb la participació del seu fill , el mestre Pau Casals, amb tant sols sis anys d'edat.
D'aquesta obra se'n conserva la part musical en el fons del Museu Pau Casals de Sant Salvador, es tracta d'un quadern relligat la portada del qual consta a més del títol la indicació de ser cantada amb acompanyament de piano i que la música es del mestre Carles Casals. Aquest quadern es una còpia per us de Ricard Llansà i al peu porta la data de 1883.
De l'origen d'aquesta representació vilatana i de les composicions musicals que l'acompanyaven, en deix constància Elisa Vives de Fàbregas, en la pag. 51 de la seva biografia sobre Pau Casals: " al Cercle Catòlic, instal·lat a la planta baixa d'una casa del carrer de la Muralla, assajaven els Pastorets. La part musical de l'obra estava faltada de tota gràcia i Carles Casals que la dirigia, resolgué d'escriure una nova partitura. Però com que es trobava com sempre , molt enfeinat, va fer escriure algun fragment al seu fill."
En aquests primers pastorets coneguts ja hi havia el personatge del dimoni, en aquest cas era el mateix Pau Casals qui interpretava aquest paper, com també recull l'Elisa Vives " i el seu paper en aquells cèlebres Pastorets, a més del d'autor, era de diable".Tot plegat ens fa pensar que es tractava d'una representació infantil, com podrem comprovar més endavant.
Aquesta representació nadalenca va tenir certa continuïtat durant la dècada dels anys vuitanta del segle XIX, en aquella època es representava al " Circulo Moral- Instructivo de Vendrell", nom oficial del popular " Cercle Catòlic" , que com totes les entitats del seu temps tenia el seu propi cafè, conegut per " Cafè dels Senyors" i que J.Mº Inglès situa el número 16 del carrer de la Muralla. La prova més evident d'aquesta continuïtat de les representacions la localitzem en l'anunci de la representació publicat al setmanari local " El Vendrellense" nº 59 de 30 de desembre de 1888.
En aquesta publicació apareix l'anunci de l'acord de la Junta , les dates de representació i el primer repartiment conegut dels pastorets locals.
" La Junta de este Círculo ha tenido á bien disponer que en los dias 30 del presente mes y 1º y 6 del próximo Enero, se ponga en escena el agradable drama en cinco actos, titulado Los Pastorcillos en Belén. Cuya dirección corre á cargo de D. Ramon Angulo de la Torre"
Nota. La parte musical está bajo la dirección de D. CARLOS CASALS.
Las localidades se despacharán en el local de costumbre.
La función empezará: A LAS 8 EN PUNTO."
Com podem veure es preveu fer tres representacions de tarda - nit durant el cicle de Nadal, el dia 30 de desembre, cap d'any i reis. La direcció escènica està a càrrec de Ramon Angulo de la Torre, germà de Francisco Angulo, el primer alcalde de la vila de la restauració monàrquica , càrrec que va ocupar entre el Juny de 1875 i l'agost de 1876. La direcció musical continua estant com cinc anys abans en mans del mestre organista de la parròquia Carles Casals i Riba.
Pel que fa a la nòmina d'actors que van intervenir en aquelles tres representacions de l´any 1888, tenim:
Snt. Miquel : Gil Soler Jané " Masdengual", que tenia 12 anys.
Snt. Josep : Salvador Alegret i Alegret " de cal Agutzil" amb 14 anys.
Simeó : Josep Bassa
Maria: Artur Artigas Roselló " de cal Assentadó"
Snt. Gabriel: Ramón Aixalà Ribas " ometllons"
Lisardo: Josep Armengol Rovira " Mengol" de 9 anys.
Silvio: Ricard Llansà Barot " de cal Barot de les rajoles", el Mestre Ricard Llansà s´establí a Barcelona, on l´any 1934 era el director musical de l´Esbart Català de Dansaires.
Laureno: Josep Pagès Morató " de cal Morató Barber" que tenia 16 anys.
Elcias: Francesc Marcader Carbonell " de cal Cueta" amb 11 anys.
Borrego: Josep Porta
Bato: Francesc Tous Marcé (a) " Matagarrofers", té 17 anys.
Eliseta: Bonaventura Dini Facci " la Favorita", compta ans 12 anys,és condeixeble del mestre Casals i futur violoncelista de l´orquestra del Liceu i de l´orquestra Pau Casals entre 1920 i 1936.
Albano: Josep Nin Miret
Luzbel: Isidre Boada Martorell " Parfaris", té 14 anys.
Satán: Francesc Tous Marcé " Matagarrofers", fa també el paper de Bato.
Pastor 1º : Lluís Montfort.
A la vista de l'edat dels actors que s'han pogut identificar, ens adonem de que es tracta d'una representació d'uns pastorets infantils, una obra que era interpretada íntegrament per nois entre el 9 i els 17 anys; fins i tot els dos personatges femenins Eliseta ; que interpreta en Dini i la mare de Déu, que interpreta l´Arturu Assentadó, van a càrrec de nens, les nenes doncs no tenen encara en aquesta època entrada en el teatre popular, com passa en la resta de representacions d'aquest tipus a casa nostra com son les passions, balls parlats etc.
Desconeixem ara per ara el text original i l'autor d'aquesta obra, de la que tant sols sabem que era escrit en castellà, es precisament en aquest moment històric - finals del segle XIX,- quan comencen a aparèixer els primers textos dels pastorets d'autor en català ; així "Los Pastorets de Betlem, o sia, lo naixement de Nostre Senyor Jesucrist" ( 1887) , de Miquel Saurina. " ; " El Bresol de Jesús o Gallofa i Pallanga" ( 1891) de Serafí Pitarra; " L´Estel de Natzaret" (1907) de Ramon Pàmies.
Pel que fa als personatges que típicament configuren les lluites del bé i el mal direm que en aquesta versió vendrellenca de 1888 ,si ens atenem al repartiment publicat en el setmanari local, queden configurats per Luzbel , paper que interpreta un noi de catorze anys i el de Satán, paper que interpreta un noi de 17 anys, dos dels actors de més edat de l´elenc artístic. Pel que fa a les forces del bé intervenen els arcàngels Gabriel i Miquel, una dualitat de forces equilibrada.
Aquesta representació vendrellenca dels pastorets, sembla que va tenir encara continuïtat durant la dècada següent , ara serà en el teatre del Casino Circo ( després Centro Vendrellense) en la sala del qual l´any 1893 s'anuncia la representació de " Los Pastores en Belen" ; i l'any 1896 " Los Pastorcillos de Belen". Avui al cap de 130 anys els Pastorets del Vendrell segueixen representant aquesta veterana tradició local amb l'obra "Els Pastorets o l'Adveniment de l'Infant Jesús" de Josep M. Folch i Torres, adaptada pels Pastorets del Vendrell. L'obra s'escenifica al Teatre Municipal Àngel Guimerà els dies 13, 20 i 27 de gener i 3 de febrer, i compta amb una vintena de quadres, alguns d'espectaculars com Adam i Eva o l'Establia. Una obra que fan possible més de 150 col·laboradors necessaris per la representació.
Salvador Arroyo i Julivert